তথ্যবিবরণী নম্বর : ৪৩০৪

প্রতিযোগিতামূলক বিশ্বে দক্ষতা উন্নয়নের বিকল্প নেই

--- প্রাথমিক ও গণশিক্ষা প্রতিমন্ত্রী

ঢাকা, ২৭ কার্তিক (১২ নভেম্বর) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, ‘প্রযুক্তিনির্ভর প্রতিযোগিতামূলক বিশ্বের চ্যালেঞ্জ মোকাবিলায় দক্ষতা উন্নয়নের বিকল্প নেই। তাই বিশ্ব কর্মবাজার উপযোগী দক্ষতা উন্নয়নে সকলকে সমম্বিতভাবে কাজ করতে হবে। আমরা এমডিজি অর্জনে সক্ষম হয়েছি। এখন এসডিজি অর্জনে কাজ করতে হবে। এ লক্ষ্যে সরকার কারিগরি ও বৃত্তিমূলক শিক্ষাকে সর্বোচ্চ অগ্রাধিকার দিয়ে এর বিকাশে নিরলসভাবে কাজ করে যাচ্ছে।’

প্রতিমন্ত্রী আজ রাজধানীর কাকরাইলে ইনস্টিটিউশন অভ্ ডিপ্লোমা ইঞ্জিনিয়ার্স, বাংলাদেশ (আইডিইবি) এর ৪৯তম প্রতিষ্ঠাবার্ষিকী ও গণপ্রকৌশল দিবস উপলক্ষে ‘লার্নিং বাই ডুয়িং হোক শিক্ষার ভিত্তি’ শীর্ষক সেমিনারে প্রধান অতিথির বক্তৃতায় এসব কথা বলেন।

মোঃ জাকির হোসেন বলেন, দক্ষ মানবসম্পদ উন্নয়নের বিষয়টি মাথায় রেখে সরকার দেশের সামগ্রিক শিক্ষা ব্যবস্থায় প্রয়োগিক শিক্ষার প্রতি বেশি গুরুত্ব দিয়েছে। শিক্ষাকে মানসিক চাপমুক্ত করে আনন্দময় করার প্রতি সরকার গুরুত্বারোপ করেছে। তিনি বলেন, কারিগরি শিক্ষা প্রদানের মাধ্যমে এ দেশের বিপুলসংখ্যক বেকার যুব সমাজকে আয়বর্ধক মানব সম্পদে রূপান্তর করার বিষয়ে সরকার কাজ করছে। এছাড়া হতদরিদ্র শ্রমজীবী শিশুদের জন্য প্রতিষ্ঠিত শিশু কল্যাণ ট্রাস্ট প্রাথমিক বিদ্যালয়ে ডিপ্লোমা প্রকৌশলী নিয়োগ দেওয়ার চিন্তাভাবনা করা হচ্ছে, যাতে তারা কারিগরি শিক্ষা গ্রহণ করে স্বাবলম্বী হতে পারে।

ইনস্টিটিউশন অভ্ ডিপ্লোমা ইঞ্জিনিয়ার্স, বাংলাদেশ (আইডিইবি) এর সভাপতি প্রকৌশলী এ কে এম এ হামিদের সভাপতিত্বে অন্যান্যের মধ্যে বক্তৃতা করেন কারিগরি শিক্ষা অধিদপ্তরের মহাপরিচালক রওনক মাহমুদ।

#

রবীন্দ্রনাথ/ফারহানা/রফিকুল/জয়নুল/২০১৯/২০৫০ঘণ্টা

তথ্যবিবরণী নম্বর : ৪৩০৩

**হেল্পলাইন নম্বর ৩৩৩ এ ডিএনসিসি’র সেবা পাওয়া যাবে**

ঢাকা, ২৭ কার্তিক (১২ নভেম্বর) :

ঢাকা উত্তর সিটি কর্পোরেশন (ডিএনসিসি) এর বিভিন্ন ধরনের সেবা এখন থেকে পাওয়া যাবে হেল্পলাইন নম্বর ৩৩৩-এ। এর মাধ্যমে ডিএনসিসির আওতাধীন বিভিন্ন ধরনের সেবা ও সেবার তথ্য মোবাইল ফোনেই পাবেন নাগরিকরা।

আজ রাজধানীর গুলশানে ডিএনসিসি’র নগর ভবনে ডিএনসিসি’র মেয়র আতিকুল ইসলামের সভাপতিত্বে আয়োজিত অনুষ্ঠানে এই সেবার উদ্বোধন করেন তথ্য ও যোগাযোগ প্রযুক্তি প্রতিমন্ত্রী জুনাইদ আহেমদ পলক।

অনুষ্ঠানের প্রধান অতিথি পলক বলেন, ‘তথ্য সেবা সবসময়’ এই স্লোগানকে সামনে রেখে ২০১৮ সালের এপ্রিলে প্রধানমন্ত্রীর আইসিটি উপদেষ্টা সজীব ওয়াজেদ জয় ৩৩৩ এর উদ্বোধন করেন। এই সেবার সঙ্গে আজ থেকে যুক্ত হলো ডিএনসিসি। সরকার এরই মধ্যে ‘এক সেবা’ প্ল্যাটফর্মের মাধ্যমে সরকারি প্রায় ১৬৪টি সেবা ডিজিটালি দিচ্ছে। নিরক্ষর ব্যক্তিও ৩৩৩-এ সেবা পাবেন। তিনি ফোন দিয়ে সেবা চাইলে সিটি কর্পোরেশন থেকে লোক তার কাছে গিয়ে সেবা দেবেন, ফরম পূরণ করে দেবেন। ঢাকা শহরের দেড় কোটি মানুষ-সহ সকল শহরের নাগরিকদের প্রযুক্তির মাধ্যমে বিশ্বের আধুনিক সেবা দিতে সরকার কাজ করছে।

অন্যান্য হেল্পলাইনগুলোর সঙ্গে ৩৩৩ কে যুক্ত করা হবে বলেও জানান পলক। এ লক্ষ্যে আগামী বৃহস্পতিবার (১৪ নভেম্বর) একটি চুক্তি স্বাক্ষর করা হবে বলে জানান তিনি। এর মাধ্যমে অন্যান্য সংস্থাগুলোর সেবাও এক জায়গা থেকেই নাগরিকদের দেওয়া সম্ভব হবে বলে আশাবাদ ব্যক্ত করেন আইসিটি প্রতিমন্ত্রী।

সভাপতির বক্তৃতায় ডিএনসিসি মেয়র আতিকুল ইসলাম বলেন, ৫৪টি ওয়ার্ড থেকেই জন্মসনদ দেওয়ার পরিকল্পনা রয়েছে ডিএনসিসি’র। এখন খাবার যেমন ঘরে বসেই অর্ডার করে পাওয়া যায়, তেমনি সিটি কর্পোরেশনের বিভিন্ন ধরনের সেবা ঘরে বসেই নাগরিকেরা পাবেন এমন উদ্দেশ্য নিয়ে কাজ করছে ডিএনসিসি।

অনুষ্ঠানে আরো বক্তৃতা করেন স্থানীয় সরকার, পল্লী উন্নয়ন ও সমবায় মন্ত্রণালয়ের সচিব হেলালুদ্দীন আহমেদ, ডিএনসিসির প্রধান নির্বাহী কর্মকর্তা আব্দুল হাই এবং একসেস টু ইনফরমেশনের প্রকল্প পরিচালক আবদুল মান্নান।

#

শহিদুল/মাহমুদ/রফিকুল/সেলিম/২০১৯/২০৩০ ঘণ্টা

তথ্যবিবরণী নম্বর : ৪৩০২

অনুদান ও সহজ শর্তে ঋণ বৃদ্ধি করতে বিশ্বব্যাংকের প্রতি আহ্বান স্থানীয় সরকার মন্ত্রীর

ঢাকা, ২৭ কার্তিক (১২ নভেম্বর) :

স্থানীয় সরকার মন্ত্রী মোঃ তাজুল ইসলাম বিশ্বব্যাংকের প্রতি বাংলাদেশের জন্য অনুদান ও সহজ শর্তে ঋণ বৃদ্ধির আহ্বান জানিয়েছেন।

আজ বাংলাদেশ সচিবালয়ে মন্ত্রীর অফিস কক্ষে বাংলাদেশে নিযুক্ত বিশ্বব্যাংকের কান্ট্রি ডিরেক্টর মার্সি টেম্বনের নেতৃত্বে এক প্রতিনিধিদল সাক্ষাৎ করতে আসলে তিনি এ আহ্বান জানান।

মন্ত্রী বলেন, সরকার সকলের জন্য সুপেয় পানি সরবরাহ নিশ্চিত করা, পয়ঃনিষ্কাশন ব্যবস্থাপনার উন্নয়ন, বর্জ্য ব্যবস্থাপনা-সহ বিভিন্ন জনকল্যাণমূলক কাজ করছে। সরকার ঘোষিত ‘আমার গ্রাম আমার শহর’ বাস্তবায়নে বিভিন্ন কার্যক্রম গ্রহণ করা হয়েছে। রাস্তাঘাট-সহ বিভিন্ন অবকাঠামো নির্মাণে টেকসহ প্রযুক্তি ব্যবহার করা হচ্ছে। এ জন্য আর্থিক সহায়তা দরকার।

বিশ্বব্যাংকের কান্ট্রি-ডিরেক্টর মার্সি টেম্বন বলেন, বাংলাদেশ বিশ্ব ব্যাংকের সর্বোচ্চ আর্থিক সহায়তাপ্রাপ্ত দেশগুলোর অন্যতম। বিশ্বব্যাংক ‘আমার গ্রাম, আমার শহর’ কর্মসূচি-সহ পরিবহন, অবকাঠামো এবং মানবসম্পদ উন্নয়নে সহায়তা করতে আগ্রহী। তিনি বাংলাদেশ সরকারের বিভিন্ন উন্নয়নমূলক প্রকল্পে আর্থিক সহায়তা বৃদ্ধির আশ্বাস দেন।

এ সময় স্থানীয় সরকার বিভাগের অতিরিক্ত সচিব ড. কাজী আনোয়ারুল হক, অতিরিক্ত সচিব মাহবুব হোসেন, স্থানীয় সরকার প্রকৌশল অধিদপ্তরের প্রধান প্রকৌশলী খলিলুর রহমান, ঢাকা ওয়াসার প্রধান প্রকৌশলী তাকসিম এ খান উপস্থিত ছিলেন।

উল্লেখ্য স্থানীয় সরকার, পল্লী উন্নয়ন ও সমবায় মন্ত্রণালয়ের ১১টি প্রকল্পে বিশ্বব্যাংকের আর্থিক সহায়তার পরিমাণ প্রায় ২০৩ কোটি টাকা।

#

হাসান/ফারহানা/রফিকুল/জয়নুল/২০১৯/২০১০ঘণ্টা

তথ্যবিবরণী নম্বর : ৪৩০১

**সরকার স্কুল শিক্ষার্থী ঝরে পড়ার হার কমিয়ে আনতে সক্ষম হয়েছে**

**-- শিক্ষামন্ত্রী**

প্যারিস ( ফ্রান্স), ২৭ কার্তিক (১২ নভেম্বর) :

শিক্ষামন্ত্রী ডা. দীপু মনি বলেছেন, সরকার স্কুল শিক্ষার্থীদের ঝরে পড়ার হার উল্লেখযোগ্যভাবে কমিয়ে আনতে সক্ষম হয়েছে। গত ১০ বছরে বাংলাদেশ স্কুল শিক্ষার্থী ঝরে পড়ার হার ৪৭ শতাংশ থেকে ১৮ শতাংশে কমিয়ে এনেছে।। স্কুল ঝরে পড়া রোধে বাংলাদেশ সরকার স্কুল ফিডিং এবং বৃত্তির ব্যবস্থা করেছে।

মন্ত্রী আজ প্যারিসে ইউনেস্কোর সদর দপ্তরে ইউনেস্কোর ৪০তম জেনারেল কনফারেন্সের অংশ হিসেবে ‘এসডিজি-এডুকেশন ২০৩০’ শীর্ষক অধিবেশনে এসব কথা বলেন। সেশন সভাপতি ছিলেন ইউনেস্কোর এডিজি স্টেফানিয়া জিয়ানিনি (Stefania Giannini)। জাতিসংঘের মহাসচিব আন্তোনিও গুতারেস ইউনেস্কোর ৪০তম জেনারেল কনফারেন্সের উদ্বোধন করেন।

ডা. দীপু মনি আরো বলেন, এসডিজি-৪-এ সবার জন্য মানসম্মত শিক্ষা অর্জনে সরকার খুব গুরুত্ব দিচ্ছে এবং বাংলাদেশ এ ক্ষেত্রে উল্লেখযোগ্য সাফল্য অর্জন করেছে। বর্তমানে বাংলাদেশ প্রাথমিক শিক্ষায় ভর্তির হার ৯৮ শতাংশ এবং ছেলে শিক্ষার্থীর তুলনায় মেয়ে শিক্ষার্থীর পরিমাণ বেশি।

এ সময় ই-৯ এর প্রতিনিধি হিসেবে মাধ্যমিক ও উচ্চশিক্ষা বিভাগের সিনিয়র সচিব সোহরাব হোসাইন উপস্থিত ছিলেন। আরো উপস্থিত ছিলেন ফ্রান্সে নিযুক্ত বাংলাদেশের রাষ্ট্রদূত কাজী ইমতিয়াজ হোসেন ও বাংলাদেশ ইউনেস্কো জাতীয় কমিশনের ডেপুটি সেক্রেটারি জেনারেল মোঃ মনজুর হোসেন।

#

খায়ের/ফারহানা/রফিকুল/সেলিম/২০১৯/১৯০০ ঘণ্টা

তথ্যবিবরণী নম্বর : ৪৩০০

দুর্যোগ মোকাবিলা করে টিকে থাকার কৌশল বের করতে হবে

--- দুর্যোগ ব্যবস্থাপনা প্রতিমন্ত্রী

ঢাকা, ২৭ কার্তিক (১২ নভেম্বর) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, ঘুর্ণিঝড় কিংবা অন্য যেকোনো দুর্যোগে শুধু ত্রাণ বিতরণের মধ্যে সীমাবদ্ধ না থেকে দুর্যোগ মোকাবিলা করে টিকে থাকার কৌশল বের করতে হবে। এর অংশ হিসেবে সরকার সারা দেশে গৃহহীন দরিদ্র জনগোষ্ঠীর জন্য তিন লাখ দুর্যোগ সহনীয় ঘর করে দিচ্ছে। এ সংখ্যা ভবিষ্যতে পর্যায়ক্রমে বাড়ানো হবে। এ ছাড়া বজ্রপাতে প্রাণহানি কমাতে সারা দেশে ৩৮ লাখ তালগাছের চারা রোপণ করা হয়েছে। এ সংখ্যা পর্যায়ক্রমে এক কোটিতে উন্নীত করা হবে।

প্রতিমন্ত্রী আজ ঢাকায় জাতীয় প্রেসক্লাব মিলনায়তনে ‘ভয়াল ১২ নভেম্বর : টেকসই উপকূল ভাবনা’ শীর্ষক গোলটেবিল আলোচনায় প্রধান অতিথির বক্তৃতায় এসব কথা বলেন।

প্রতিমন্ত্রী আরো বলেন, উপকূলবাসীর জীবনমান উন্নয়নে ও ঘূর্ণিঝড়ের মতো দুর্যোগে ক্ষয়ক্ষতি কমিয়ে আনতে সরকার প্রকল্প হাতে নিয়েছে, যা শীঘ্রই দৃশ্যমান হবে। উপকূল ঘিরে আরসিসি বাঁধ তৈরি করা হবে, যেন জলোচ্ছ্বাসে মানুষের ক্ষয়ক্ষতি কম হয়। সাইক্লোন শেল্টারের সংখ্যা আরো বাড়ানো হচ্ছে। এছাড়াও উপকূলবাসীকে দুর্যোগ সহনীয় পাকা বাড়ি নির্মাণে সহজ শর্তে ঋণ দেয়া হবে।

অনুষ্ঠানে আরো বক্তৃতা ও স্মৃতিচারণ করেন, ঢাকা বিশ্ববিদ্যালয়ের ভূগোল ও পরিবেশ বিভাগের অধ্যাপক ড. একিউএম মাহাবুব ও ড. নূরুল ইসলাম নাজেম, বুয়েটের যন্ত্রকৌশল বিভাগের অধ্যাপক

ড. মোঃ মাকসুদ হেলালী, ঢাকা বিশ্বিদ্যালয়ের ডিজাস্টার ম্যানেজমেন্ট এন্ড ভালনারেবিলিটি স্টাডিজ ইনস্টিটিউটের পরিচালক অধ্যাপক ড. মাহবুবা নাসরিন, রাজউক চেয়ারম্যান (অতি. সচিব) সুলতান আহমেদ, সাবেক নির্বাচন কমিশনার ব্রিগেডিয়ার জেনারেল (অব.) এম সাখাওয়াত হোসেন, পিডিবি’র সদস্য (অতি. সচিব) মোঃ জহুরুল হক এবং বিশিষ্ট কবি ও সাংবাদিক নাসির আহমেদ।

#

সেলিম/মাহমুদ/রফিকুল/জয়নুল/২০১৯/১৯৩০ঘণ্টা

তথ্যবিবরণী নম্বর : ৪২৯৯

**অস্ট্রেলিয়া ও নিউজিল্যান্ডের উদ্দেশে বাণিজ্যমন্ত্রীর ঢাকা ত্যাগ**

ঢাকা, ২৭ কার্তিক (১২ নভেম্বর) :

বাণিজ্যমন্ত্রী টিপু মুনশি অস্ট্রেলিয়া-বাংলাদেশ ট্রেড কনফারেন্স এবং নিউজিল্যান্ডের বাণিজ্য ও রপ্তানি প্রবৃদ্ধি বিষয়ক মন্ত্রীর সাথে দ্বিপাক্ষিক সভায় যোগদানের উদ্দেশ্যে গতকাল (১১ নভেম্বর) রাতে ঢাকা ত্যাগ করেছেন।

মন্ত্রী আগামী ১৩-১৬ নভেম্বর অস্ট্রেলিয়ার সিডনীতে অস্ট্রেলিয়া-বাংলাদেশ ট্রেড কনফারেন্সে ৩৯ সদস্যের বাংলাদেশ বিজনেস ডেলিগেশনের নেতৃত্ব দেবেন। এছাড়া তিনি আগামী ১৭-১৯ নভেম্বর নিউজিল্যান্ডের বাণিজ্য ও রপ্তানি প্রবৃদ্ধি বিষয়ক মন্ত্রীর সাথে দ্বিপাক্ষিক বৈঠক করবেন।

বাণিজ্যমন্ত্রীর এ সফরের মাধ্যমে অস্ট্রেলিয়া ও নিউজিল্যান্ডের সাথে বাণিজ্য ও বিনিয়োগের নতুন মাত্রা যোগ হবে বলে আশা করা হচ্ছে।

আগামী ২১ নভেম্বর মন্ত্রীর দেশে ফেরার কথা রয়েছে।

#

বকসী/মাহমুদ/রফিকুল/জয়নুল/২০১৯/১৮৫০ঘণ্টা

তথ্যবিবরণী নম্বর : ৪২৯৮

**রেলওয়ে দুর্ঘটনায় তদন্ত কমিটি গঠন**

ঢাকা, ২৭ কার্তিক (১২ নভেম্বর) :

ব্রাহ্মণবাড়িয়া জেলায় মন্দাবাগ রেলওয়ে স্টেশনে সংঘটিত দুর্ঘটনার কারণ তদন্তে রেলপথ মন্ত্রণালয় আজ চার সদস্যবিশিষ্ট একটি তদন্ত কমিটি গঠন করেছে। মন্ত্রণালয়ের অতিরিক্ত সচিব মোঃ রফিকুল ইসলামকে আহ্বায়ক করে বাংলাদেশ রেলওয়ের প্রধান সংকেত ও টেলিযোগাযোগ মুঃ আবুল কালাম, বাংলাদেশ বাংলাদেশ রেলওয়ের যুগ্ম মহাপরিচালক (অপারেশন) রাশিদা সুলতানা গনি এবং রেলপথ মন্ত্রণালয়ের উপসচিব মীর আলমগীর হোসেনকে সদস্য করে কমিটি গঠন করা হয়েছে। কমিটি আগামী পাঁচ কার্যদিবসের মধ্যে তাদের প্রতিবেদন পেশ করবেন।

বাংলাদেশ রেলওয়ের পক্ষ থেকে পৃথক দু’টি তদন্ত কমিটি গঠন করা হয়েছে। বাংলাদেশ রেলওয়ের বিভাগীয় প্রধান পর্যায়ের কর্মকর্তাগণের সমন্বয়ে চার সদস্যবিশিষ্ট কমিটি গঠন করা হয়েছে। বাংলাদেশ রেলওয়ের চিফ অপারেটিং সুপারিনটেনডেন্ট (পূর্ব) এর মোঃ নাজমুল ইসলামকে আহ্বায়ক করে বাংলাদেশ রেলওয়ে (পূর্ব)-এর চিফ মেকানিক্যাল ইঞ্জিনিয়ার মোঃ মিজানুর রহমান, বাংলাদেশ রেলওয়ে (পূর্ব)-এর প্রধান প্রকৌশলী মোঃ সুবক্তগীন এবং চিফ সিগন্যাল এন্ড টেলিকমিউনিকেশন ইঞ্জিনিয়ার (পূর্ব) এর অসীম কুমার তালুকদারকে সদস্য করে কমিটি গঠন করা হয়েছে। উক্ত কমিটি দ্রুত তদন্ত করে প্রতিবেদন পেশ করবেন।

বিভাগীয় কর্মকর্তাগণের সমন্বয়ে চট্টগ্রাম বিভাগীয় ট্রান্সপোর্ট অফিসার মোঃ নাসির উদ্দিনকে আহ্বায়ক করে চট্টগ্রাম বিভাগীয় সিগন্যাল এন্ড টেলিকমিউনিকেশন ইঞ্জিনিয়ার মোঃ জাহিদ আরেফিন তন্ময়, চট্টগ্রাম বিভাগীয় প্রকৌশলী-১ মোঃ হামিদুর রহমা, চট্টগ্রাম বিভাগীয় মেকানিকেল ইঞ্জিনিয়ার/লোকো ফয়েজ আহম্মদ খাঁন এবং চট্টগ্রাম বিভাগীয় মেডিকেল অফিসার ফাতেমা বেগমকে সদস্য করে পাঁচ সদস্যবিশিষ্ট কমিটি গঠন করা হয়েছে। কমিটি আগামী দুই দিনের মধ্যে প্রতিবেদন পেশ করবেন।

এছাড়া রেলপথ মন্ত্রণালয়ের অধীন সরকারি রেলপথ পরিদর্শক নিজে পরিদর্শন করে মন্ত্রণালয়ে তদন্ত প্রতিবেদন পেশ করবেন। জেলা প্রশাসক, ব্রাহ্মণবাড়িয়ার পক্ষ থেকে আরো একটি তদন্ত কমিটি গঠন করা হয়েছে।

উক্ত দুর্ঘটনায় তূর্ণা নিশিতা এক্সপ্রেস ট্রেনের লোকোমাস্টার তাছের উদ্দিন, সহকারি লোকো মাস্টার অপু দে এবং ওয়ার্কিং গার্ড আব্দুর রহমানকে সাময়িকভাবে বরখাস্ত করা হয়েছে।

#

শরিফুল/মাহমুদ/রফিকুল/জয়নুল/২০১৯/১৯০০ঘণ্টা

তথ্যবিবরণী নম্বর : ৪২৯৭

**বিএনপি’র নেতারা দল ছাড়ছেন**

**-- তথ্যমন্ত্রী**

ঢাকা, ২৭ কার্তিক (১২ নভেম্বর) :

বিএনপি’র নেতিবাচক রাজনীতির কারণে সিনিয়র নেতারা দল ছাড়ছেন, বলেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ। আজ বাংলাদেশ সচিবালয়ে নিজ দপ্তরে সমসাময়িক বিষয়ে সাংবাদিকদের সাথে মতবিনিময়কালে মন্ত্রী একথা বলেন।

‘বিএনপি’র স্থায়ী কমিটির সদস্য গয়েশ্বর বাবু গতকাল বলেছেন, বিএনপি হচ্ছে একটি বটগাছ, যার নিচে মানুষ আসবে, বিশ্রাম নিয়ে চলে যাবে’- এ মন্তব্যের প্রতি তথ্যমন্ত্রীর দৃষ্টি আকর্ষণ করলে তিনি বলেন, ‘বিএনপি থেকে তাদের সিনিয়র নেতৃবৃন্দ দল ত্যাগ করে চলে যাচ্ছে, বিএনপি ছেড়ে যাচ্ছে, সেই ছেড়ে যাওয়া লিস্টে আরো বহুজন আছে। এই হতাশাজনক পরিস্থিতিতে গয়েশ্বর বাবু হতাশা কাটানো আর আত্মতুষ্টির জন্য এই কথা বললেও তাদের দল ত্যাগ করা তারা ঠেকাতে পারবেন না।’

‘বিএনপি নেতিবাচক রাজনীতি করে’ উল্লেখ করে তথ্যমন্ত্রী বলেন, ‘তাদের (বিএনপি’র) রাজনীতি গত এগারো বছরে মানুষের কল্যাণে আবর্তিত হয়নি। তাদের রাজনীতি সবসময় আবর্তিত হয়েছে তত্ত্বাবধায়ক সরকার, নির্বাচন কমিশন এবং খালেদা জিয়া- তারেক জিয়ার মামলা-মুক্তি এই বিষয়গুলো নিয়েই। সেই কারণেই তারা জনগণ থেকে বিচ্ছিন্ন হয়ে গেছে, তাদের দলের নেতারাও দল ছেড়ে চলে যাচ্ছে।’

মন্ত্রী বলেন, ‘এছাড়া বিদেশ থেকে যেভাবে দলকে নিয়ন্ত্রণ করা হয়, তাতে তাদের দলের মধ্যে আভ্যন্তরীণ গণতন্ত্র বলে কোনো কিছু নেই। এখানে স্থায়ী কমিটির সদস্যরা কোনো সিদ্ধান্ত গ্রহণ করতে পারে না। সিদ্ধান্ত আসে বিদেশ থেকে। সে কারণেই তাদের নেতারা আজকে দল থেকে বেরিয়ে যাচ্ছে।’

এ সময় ‘বিএনপি ছেড়ে যাওয়া নেতারা আওয়ামী লীগে যোগ দিতে পারবে কি না’- সাংবাদিকদের এই প্রশ্নের জবাবে ড. হাছান মাহমুদ বলেন, ‘বিএনপির অনেক নেতাই দল ছেড়ে যাওয়ার জন্য অনেকদিন ধরে চিন্তাভাবনা করছেন এবং আওয়ামী লীগের বিভিন্ন পর্যায়ে যোগাযোগ রাখছেন। কিন্তু আওয়ামী লীগ যাকে-তাকে দলে নেয়ার জন্য বসে নেই; আওয়ামী লীগ সংগ্রামের মধ্য দিয়ে, জনগণের মধ্য দিয়ে আসা একটি দল; আওয়ামী লীগে যোগদান করতে চাইলেই সবাইকে নেয়া সম্ভবপর নয়।’

আন্তর্জাতিক আদালতে মামলায় মিয়ানমারের ওপর চাপ বাড়বে

মিয়ানমারের বিরুদ্ধে রোহিঙ্গাদের ওপর নির্যাতনের বিচার ও তাদের নাগরিকদের দেশে ফিরিয়ে নেয়ার জন্য আন্তর্জাতিক আদালতে গাম্বিয়া যে মামলাটি করেছে, সে বিষয়ে সাংবাদিকবৃন্দ তথ্যমন্ত্রীর দৃষ্টি আকর্ষণ করলে ড. হাছান মাহ্‌মুদ বলেন, গাম্বিয়া আসলে ওআইসি’র সিদ্ধান্তক্রমে মামলাটি করেছে। আপনারা জানেন, কিছু দিন আগে ওআইসি সম্মেলনের সিদ্ধান্তক্রমে গাম্বিয়া ওআইসি’র পক্ষ থেকে ইন্টারন্যাশনাল কোর্ট অভ্ জাস্টিসে মামলা দায়ের করে এবং এই মামলার সাথে ৫৬টি ওআইসিভুক্ত দেশের রেজুলেশন যুক্ত আছে।

তমন্ত্রী বলেন, ‘যখন মিয়ানমার থেকে রোহিঙ্গাদের বিতাড়িত করা হচ্ছিল, তাদের ওপর নির্যাতন চালানো শুরু হয়েছিল, তাদের ওপর মানবতার বিরুদ্ধে অপরাধ সংগঠিত হওয়া শুরু হয়েছিল, তখন কিন্তু ওআইসি সম্মেলন ডাকেনি বরং এরপরে বাংলাদেশের উদ্যোগের প্রেক্ষিতে ওআইসি সম্মেলন ডেকেছিল। স¤প্রতি ওআইসি’র আরো একটি সম্মেলনের সিদ্ধান্তক্রমেই ওআইসি'র পক্ষ থেকে গাম্বিয়া এই মামলাটি করেছে কোর্ট অভ্ জাস্টিসে, যেখানে অন্যান্য দেশের সাথে গাম্বিয়া এবং মিয়ানমারও ‘সিগনেটরি’। আমি মনে করি, এই মামলার প্রেক্ষিতে মিয়ানমারের ওপর আন্তর্জাতিক চাপ আরো বাড়বে। এবং আশা করবো, তারা আরো দ্রুত তাদের নাগরিক রোহিঙ্গাদের তাদের দেশে ফিরিয়ে নিয়ে যাবে।’

নূর হোসেন গণতন্ত্রের প্রতীক

-- তথ্যমন্ত্রী

শহিদ নূর হোসেনকে উদ্দেশ করে জাতীয় পার্টির মহাসচিব মশিউর রহমান রাঙ্গার অবমাননাকর মন্তব্যের বিষয়ে তথ্যমন্ত্রীর দৃষ্টি আকর্ষণ করলে মন্ত্রী বলেন, ‘নূর হোসেন হচ্ছে গণতন্ত্রের প্রতীক। তিনি ১৯৯০ সালের ১০ নভেম্বর বুকে লিখেছিলেন- স্বৈরাচার নিপাত যাক, গণতন্ত্র মুক্তি পাক। তিনি জীবন্ত পোস্টার হয়ে তখনকার স্বৈরশাসনের বিরুদ্ধে প্রতিবাদ করেছিলেন। সে কারণেই তাকে টার্গেট করে গুলি করে হত্যা করা হয়েছিল।’

‘নূর হোসেন সম্পর্কে জাতীয় পার্টির মহাসচিবের বক্তব্য অত্যন্ত দুঃখজনক, অনভিপ্রেত’ উল্লেখ করে ড. হাছান মাহ্‌মুদ বলেন, গণতন্ত্র প্রতিষ্ঠার সংগ্রামে নূর হোসেন জীবন্ত প্রতীক হিসেবে আমাদের দেশে গত তিন দশকের বেশি সময় ধরে প্রতিষ্ঠিত। তার সম্পর্কে এ ধরণের বক্তব্য অনভিপ্রেত, দুঃখজনক, অগ্রহণযোগ্য। তবে মশিউর রহমান রাঙ্গা যে তা বুঝতে পেরেছেন, সেজন্য তাকে ধন্যবাদ জানাই। তিনি গতকাল তার এই বক্তব্যের জন্য নিঃশর্ত ক্ষমা চেয়েছেন ও বলেছেন যে, তার এই বক্তব্য সঠিক হয়নি।’

#

আকরাম/মাহমুদ/রফিকুল/সেলিম/২০১৯/১৭৪৫ ঘণ্টা

তথ্যবিবরণী নম্বর : ৪২৯৬

**ব্রাহ্মণবাড়িয়ায় ট্রেন দুর্ঘটনায় ব্যাপক প্রাণহানিতে রেলপথ মন্ত্রীর গভীর শোক**

ঢাকা, ২৭ কার্তিক (১২ নভেম্বর):

ব্রাহ্মণবাড়িয়ারকসবা উপজেলারমন্দবাগ রেলওয়ে স্টেশনে সংঘটিত ট্রেন দুর্ঘটনায় ব্যাপক প্রাণহানিতে রেলপথ মন্ত্রী মোঃ নূরুল ইসলাম সুজন গভীর শোক ও দুঃখ প্রকাশ করেছেন।

এক শোকবার্তায় রেলপথ মন্ত্রী নিহতদের আত্মার মাগফেরাত ও আহতদের দ্রুত আরোগ্য কামনা করেন। এ সময় তিনি নিহতদের শোকসন্তপ্ত পরিবারের প্রতি গভীর সমবেদনা জানান।

মন্ত্রী সকাল ১১ টা নাগাদ দুর্ঘটনা স্থল পরিদর্শন করেন। এ সময় রেলপথ মন্ত্রণালয়ের সচিব   
মোঃ মোফাজ্জেল হোসেন, বাংলাদেশ রেলওয়ের মহাপরিচালক মোঃ শামসুজ্জামান ও মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

নূরুল ইসলাম দুর্ঘটনায় আহতদের চিকিৎসার বিষয়ে সার্বক্ষণিক খোঁজ খবর রাখছেন। তিনি মন্ত্রণালয়ের পক্ষ থেকে নিহতদের পরিবার প্রতি ১ লাখ টাকা এবং আহতদের প্রত্যেককে ১০ হাজার টাকা সাহায্যের ঘোষণা দেন।

 #

শরিফুল/অনসূয়া/পরীক্ষিৎ/রেজ্জাকুল/শামীম/২০১৯/১৫২৬ ঘণ্টা

তথ্যবিবরণী নম্বর : ৪২৯৫

**ট্রেন দুর্ঘটনায় হতাহতের ঘটনায় মন্ত্রী ও প্রতিমন্ত্রীবর্গের শোক**

ঢাকা, ২৭ কার্তিক (১২ নভেম্বর):

ব্রাহ্মণবাড়িয়ায় দু’টি ট্রেনের সংঘর্ষে হতাহতের ঘটনায় গভীর শোক ও দুঃখ প্রকাশ করেছেন অর্থমন্ত্রী আ হ ম মুস্তফা কামাল, স্বাস্থ্যমন্ত্রী জাহিদ মালেক ও পরিবেশ মন্ত্রী মোঃ শাহাব উদ্দিন এবং নৌপরিবহন প্রতিমন্ত্রী খালিদ মাহমুদ চৌধুরী ও সংস্কৃতি বিষয়ক প্রতিমন্ত্রী কে এম খালিদ।

মন্ত্রী ও প্রতিমন্ত্রীগণ আজ পৃথক পৃথক শোকবাণীতে নিহতদের আত্মার মাগফেরাত এবং আহতদের দ্রুত আরোগ্য কামনা করেন। তাঁরা শোকসন্তপ্ত পরিবারের সদস্যদের প্রতি সমবেদনা জানান।

 #

তৌহিদুল/অনসূয়া/রেজ্জাকুল/শামীম/২০১৯/১৫১৩ ঘণ্টা

তথ্যবিবরণী নম্বর : ৪২৯৪

**ট্রেন দূর্ঘটনায় স্পিকারের শোক**

ঢাকা, ২৭ কার্তিক (১২ নভেম্বর):

স্পিকার শিরীন শারমিন চৌধুরী ব্রাহ্মণবাড়িয়ার কসবা উপজেলার মন্দবাগ রেলস্টেশনে তূর্ণা নিশীথা ও উদয়ন এক্সপ্রেসের মধ্যে সংঘর্ষে হতাহতের ঘটনায় গভীর শোক ও দু:খ প্রকাশ করেছেন।

স্পিকার শোকসন্তপ্ত পরিবারের সদস্যদের প্রতি গভীর সমবেদনা, নিহতদের রুহের মাগফেরাত ও আহতদের দ্রুত আরোগ্য কামনা করেন।

সোমবার দিবাগত রাত পৌনে ৩টায় কসবার মন্দবাগ নামক স্থানে এ সংঘর্ষ হয়।

এ হতাহতের ঘটনায় ডেপুটি স্পিকার মোঃ ফজলে রাব্বী মিয়া এবং চিফ হুইপ নূর-ই-আলম চৌধুরী গভীর শোক ও দুঃখ প্রকাশ করেছেন।

 #

তারিক/অনসূয়া/পরীক্ষিৎ/শামীম/২০১৯/১২৪৩ ঘণ্টা